จับตาตัวเลขศก.สหรัฐ-เงินเฟ้อไทย ตัวชี้นำทิศทาง SET สัปดาห์หน้า
บล.เคที ซีมิโก้ มองแนวโน้มตลาดหุ้นไทยสัปดาห์หน้ามีแนวโน้มการขยับขึ้นและลงได้ แนะนำติดตามตัวเลขเศรษฐกิจสหรัฐซึ่งมีผลต่อการปรับขึ้นอัตราดอกเบี้ยของเฟด และติดตามการประกาศตัวเลขเงินเฟ้อของไทย พร้อมให้แนวต้าน 1,505-1,510 จุด แนวรับ 1,485 จุด
29 พ.ค. 2558

นายถนอมศักดิ์ สหรัตน์ชัย ผู้ช่วยกรรมการผุ้จัดการและหัวหน้าฝ่ายวิจัย บล.เคที ซีมิโก้ เปิดเผยถึงดัชนีหุ้นไทยวันนี้ (29 พ.ค.) เคลื่อนไหวในกรอบแคบ แต่ส่วนใหญ่อยู่ในแดนบวก สวนทางกับตลาดหุ้นอื่นในภูมิภาคเอเชียที่ส่วนใหญ่เคลื่อนไหวในแดนลบ เนื่องจากช่วงที่ผ่านมาตลาดหุ้นไทยปรับตัวลงมาค่อนข้างมากแล้ว
อย่างไรก็ตามปริมาณการซื้อ-ขายของตลาดหุ้นไทยในวันนี้ยังเบาบาง เนื่องจากนักลงทุนต่างชะลอการลงทุน เพื่อรอดูความชัดเจนของปัจจัยต่างๆทั้งในและต่างประเทศ อีกทั้งยังไร้ปัจจัยใหม่เข้ามา ทำให้ปริมาณการซื้อขายไม่คึกคักมากนัก
สำหรับแนวโน้มตลาดหุ้นไทยสัปดาห์หน้าคาดว่า ดัชนีมีแนวโน้มการขยับขึ้นและลงได้ ซึ่งต้องติดตามปัจจัยเกี่ยวกับการประกาศตัวเลขการจ้างงานนอกภาคการเกษตรของสหรัฐว่าจะออกมาเป็นอย่างไร ซึ่งมีผลต่อการปรับขึ้นอัตราดอกเบี้ยในสหรัฐฯของธนาคารกลางสหรัฐ (FED) และการประกาศตัวเลขเงินเฟ้อของไทย พร้อมให้แนวต้าน 1,505-1,510 จุด แนวรับ 1,485 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 347.00 บาท ลดลง 3.00 บาท
ADVANC ปิดที่ 234.00 บาท ลดลง 2.00 บาท
KBANK ปิดที่ 195.00 บาท ลดลง 1.00 บาท
TASCO ปิดที่17.80 บาท ลดลง 0.20 บาท         
BDMS ปิดที่ 19.30 บาท ไม่เปลี่ยนแปลง
 
ที่มา: สำนักข่าวอินโฟเควสท์